娛圈單打︱觀眾受落吹唔脹 橋段老土又如何
2024年04月22日 00:01
東網電視
更多新聞短片
由韓流男神金秀賢搭檔靚女金智媛主演的《淚之女王》,開播至今收視屢創新高,已超越《愛的迫降》和《鬼怪》的最高收視紀錄。沉寂數年的金秀賢重奪強者寶座,掀起等同10年前《來自星星的你》的「中毒」現象,都咪話唔厲害。
不過咁,依然有嘴刁觀眾批評,《淚之女王》劇情老土,竟然仲有韓劇三寶──患癌、失憶、車禍的當中兩寶出現,加上金智媛一家,除了她之外,個個貴為頂級富豪卻智商不在線,輕易便被人呃身家,益發顯得狗血和不合情理。
你咪理,韓劇就係有本事化腐朽為神奇,就算劇情幾失實幾套路,一樣引來全球觀眾追看。《淚之女王》成功之處,首推男女主角顏值高、演技好,加上靚衫靚景和浪漫情節,再穿插奸角陰謀得逞製造緊張感,觀眾每集開心度過個半鐘,令日間煩惱暫時丟下,有此功效,已是功德圓滿。
據聞此劇製作費高達400億韓圜,為史上第5貴,單是金秀賢個人片酬已佔三分之一,非常驚人。雖然男神否認收到咁貴,但此劇若非由他擔正,效果肯定沒現在這麼突出。例如編劇前作《藍海傳說》由李敏鎬主演,效果便不如理想。論演技,金秀賢在「三十代」男星中數一數二,最主要是表現自然,不會太用力,又不會太收力,收放自如,令人看得舒服。其顏值跟10年前幾乎沒有分別,十分神奇;另一煞食之處是,靚仔得嚟沒有殺傷力,予人「人畜無害」的討好感覺。
所以話,橋唔怕舊,最緊要受。此劇即將迎來大結局,且看男神如何將「女王毒」推上高峰!